Serengeti-Katze
D Serengeti isch e no relativ jungi Chatzerasse, wo us dem Bengal u der Orientalische Churzhaar Chatz isch use züchtet worde.

Gschicht 
D Serengeti isch im Jahr 1994 vo der Karen Sausman, underem Zwingername Kingsmark, z Kalifornie kreirt worde. D Rassen isch no i der Entwicklig. Ds Zuchtziil isch es e Chatz z züchte, wo änlechkeite mit em Serval het, ohni e Wildchatz yzchrüze. D Bengale stamme zwar vom asiatische Bengal ab, doch für ds Zuchtprogramm vo der Serengeti sy nur Chatze zum ysatz cho, wo Genetisch sowit vo ihrne wilde Vorfahre sy ewäg gsi, das sy nur ihri Farb hei chönne wyter gä. Das vorgehe vo der Karen Sausman het der Vorteil, dass keini F1 u F2 Chatze züchtet wärde, wi bi de Sävännahs. Das isch allerdings der verdiensch von der Bengalzucht.

Beschrybig 
D Serengeti isch e tupfeti Chatz mit länge Bei u grossen Ohre. Der Moudi isch normalerwys grösser u schwerer als d Chatz. Der Moudi cha bis zu 7 kg schwär wärde, d Chätzi chunnt uf 3,5 bis 5,5 kg.

D Serengeti isch bi der TICA als schwarz tupfti, schwarz, silber tupfti u als smoke anerchannt.

Ds Tabby, d Tüpf, wärde als bruun bezeichnet. Si sy allerdings schwarz oder dunkelbruun uf hellbrunem, hellbeschem oder guldigem Grund. Di silbrige Chatze hei schwarzi Tüpf uf silbrigem Grund. Bi der ganz schwarze Serengeti sy d Tüpf mängisch, wi bi de meischte non-agouti Chatze, als Geischterzeichnig z gseh.

Anerchennig 
D Serengeti wird bi der TICA als "vorlöifig neui Rasse" gfüehrt, si wird aber im Zuchtbuech regischtriert u usgstellt.

Rächtlechi lag i der Schwyz 
Eigentlech isch bi der Serengeti, ufgrund desse das si keiner Hybride erzügt, nid mit ere Haltebewilligung z rächne. Da d Serengeti i der Schwyz sehr sälte isch, wird eim im Internet oft e Bengal oder e Sävännah abotte. Da die Chatze vo der Zucht här nid uf d Ychrüzig vo Wildchatze verzichte, cha me rächtlech plötzlech mit ere Haltebewilligung konfrontiert wärde. Da d Serengeti d Fällfarb vom Bengal het, isch si aber liechter mit dere Chatzerasse z verwächslen als mit der Sävähnna.

Weblink 

 Weitere Informationen über Serengeti-Katzen (änglisch)

Husdier